
Üllés Nagyközségi Önkormányzat
Képviselőtestület Pénzügyi- és Ügyrendi Bizottsága
2026. június 23-i nyílt ülésén meghozott

H A T Á R O Z A T O K

56/2026.(VI.23.) PÜB. határozat							3.o.      
Tárgy: A Pénzügyi- és Ügyrendi Bizottság 2026. június 23-i nyílt és zárt ülésének napirendi pontjai

57/2026.(VI.23.) PÜB. határozat							5.o.
Tárgy: Döntés az önkormányzati ingatlanokat érintő igénybevételi, használati és műszaki-biztonsági megállapodásról

58/2026.(VI.23.) PÜB. határozat							6.o.
Tárgy: A Homokháti Kistérség Többcélú Társulása 2025. évi tevékenysége  

59/2026.(VI.23.) PÜB. határozat							6.o.
Tárgy: Homokháti Önkormányzatok Kistérség-fejlesztési Társulása 2025. évi tevékenysége  

60/2026.(VI.23.) PÜB. határozat							7.o.
Tárgy: A Dél-alföldi Térségi Hulladékgazdálkodási Társulás 2025. évi tevékenysége  

61/2026.(VI.23.) PÜB. határozat							8.o.
Tárgy: Beszámoló a kistérségi szociális feladatok 2025. évi ellátásáról - A Homokháti Kistérség Többcélú Társulása Integrált Szociális Gyermekjóléti Központ 2025. évi tevékenysége  

62/2026.(VI.23.) PÜB. határozat							8.o.
Tárgy: Beszámoló a kistérségi szociális feladatok 2025. évi ellátásáról - A Támogató Szolgálat 2025. évi tevékenysége  

63/2026.(VI.23.) PÜB. határozat							9.o.
Tárgy: Beszámoló a Déryné Művelődési Ház és Könyvtár 2025. évi intézményi munkájáról 

64/2026.(VI.23.) PÜB. határozat 							10.o.
Tárgy: A 24/2026. (II. 10.) önkormányzati határozat módosítása - Óvodai csoportlétszám túllépésének engedélyezése a 2026/2027. nevelési évre –

65/2026.(VI.23.) PÜB. határozat 							11.o.
Tárgy: Zárt ülés elrendelése 



Jegyzőkönyv

Készült: Üllés Nagyközségi Önkormányzat Képviselőtestület Pénzügyi- és Ügyrendi Bizottsága 2026. június 23-án megtartott nyílt ülésén 

Helye: Polgármesteri Hivatal, Tárgyaló  

A Pénzügyi- és Ügyrendi Bizottság részéről az ülés kezdetekor jelen vannak: 
Dudás János PÜB elnöke és Gyöngyösiné Simon Mariann bizottság tagja

Távolmaradását előzetesen jelezte: -

Tanácskozási joggal az ülés kezdetekor jelen van: Dr. Borbás Zsuzsanna jegyző, Juhász Attila alpolgármester, Czékus Péter műszaki ügyintéző

Jegyzőkönyvvezető: Balogh Márta igazgatási ügyintéző

Dudás János PÜB elnök: köszönti a megjelenteket, megállapítja, hogy a 3 bizottsági tag közül 2 jelen van, a bizottság határozatképes, a nyílt ülést megnyitja. 
[bookmark: _Hlk506199645]A jegyzőkönyv másik aláírójaként Gyöngyösiné Simon Mariann bizottsági tagot, jegyzőkönyvvezetőnek Balogh Márta igazgatási előadót javasolja. 

A Pénzügyi- és Ügyrendi Bizottság a javaslattal egyhangúan egyetért. 

Dudás János PÜB elnök: javasolja a nyílt ülés napirendjének meghívó szerinti elfogadását, azzal a módosítással, hogy a jelenleg 5.) napirendi pont megtárgyalásával kezdjenek, melyet szavazásra bocsát.
A Pénzügyi- és Ügyrendi Bizottság 2 igen szavazattal a javaslattal egyetért, és az elnök módosító javaslatával az alábbi határozatot hozza: 

56/2026.(VI.23.) PÜB. határozat		     			
Tárgy: A Pénzügyi- és Ügyrendi Bizottság 2026. június 23-i nyílt ülésének napirendi pontjai

H A T Á R O Z A T

A Pénzügyi- és Ügyrendi Bizottság a 2026. június 23-i nyílt ülés napirendi pontjait az alábbiak szerint elfogadja:  

Napirendek:

1.) Döntés az önkormányzati ingatlanokat érintő igénybevételi, használati és műszaki-biztonsági megállapodásról
    Előadó: Nagy Attila Gyula polgármester

2.) Beszámoló az önkormányzat részvételével működő társulások tevékenységéről 
a) Homokháti Kistérség Többcélú Társulása Kistérségi Társulás 2025. évi tevékenysége
b) Homokháti Önkormányzatok Kistérség-fejlesztési Társulás 2025. évi tevékenysége
c) Dél-alföldi Térségi Hulladékgazdálkodási Társulás 2025. évi tevékenysége
     Előadó: Nagy Attila Gyula polgármester 

3.) Beszámoló a kistérségi szociális feladatok 2025. évi ellátásáról  
     Előadó: Nagy Attila Gyula polgármester 

4.) Beszámoló a Déryné Művelődési Ház és Könyvtár 2025. évi intézményi munkájáról
     Előadó: Nagy Attila Gyula polgármester 

5.) A 24/2026. (II. 10.) önkormányzati határozat módosítása - Óvodai csoportlétszám túllépésének engedélyezése a 2026/2027. nevelési évre –
     Előadó: Nagy Attila Gyula polgármester 

ZÁRT ÜLÉS 

[bookmark: _Hlk505173710]6.) Az Üllés Dorozsmai út 82/3 szám alatti bérlakás bérletére benyújtott pályázatok
      elbírálása
     Előadó: Nagy Attila Gyula polgármester 

Erről jegyzőkönyvi kivonaton értesítést kap: 
1.) bizottsági tagok

1.) Napirend
Döntés az önkormányzati ingatlanokat érintő igénybevételi, használati és műszaki-biztonsági megállapodásról 
Előadó: Nagy Attila Gyula 

Dudás János PÜB elnök: megkapták az előterjesztést, melyet tárgyaltak már korábban, azt kell „szentesíteni”, vagy ez már egy másik ügy. 

Nagy Attila Gyula polgármester 14.06 órakor megérkezik a tárgyalóterembe

Czékus Péter műszaki ügyintéző: korábban rét, szántó, legelő területekről volt szó, most pedig más kategóriákról – önkormányzati dűlőutakról, kerékpárútról. Most mások a m2 díjak is. 

Dr. Borbás Zsuzsanna jegyző: jelen előterjesztésben 100 Ft/m2 kártérítés szerepel, mely összegszerűen 69.200 Ft-ot jelent. Az előző ülés döntése jelenleg is folyamatban van. Ha megkapják az ügyvédi irodától a megállapodást, aláírják, majd ha a földhivatali átvezetése is megtörténik, tudják kiszámlázni a kártérítési díjat. 

Gyöngyösiné Simon Mariann bizottság tagok: a nyomvonal ugyanaz? 

Czékus Péter műszaki ügyintéző: igen, csak más kategóriájú területeket érint. Az önkormányzat tűrni köteles. 

Dudás János PÜB elnöke: akkor ez egy gesztus, hogy még fizetnek is érte. Feltételezi, hogy a kivitelezés okán igyekeznek minél kevesebb kárt okozni, ha lehet, pl. aszfaltot nem bontanak? 



Czékus Péter műszaki ügyintéző: igen, egyeztettek, hogy minél kevesebb károkozás legyen, de ha elkerülhetetlen, a MOL azt megtéríti.

Dudás János PÜB elnöke: korábban a MOL korrekt volt a károkozások kapcsán, reméli, most is az lesz. 
Kérdés, észrevétel van-e? Amennyiben nincs elsőként javasolja a határozati javaslat elfogadását, melyet szavazásra bocsát. 

A Pénzügyi- és Ügyrendi Bizottság 2 igen szavazattal a javaslattal egyetért és az alábbi határozatot hozza: 

57/2026.(VI.23.) PÜB. határozat 
Tárgy: Döntés az önkormányzati ingatlanokat érintő igénybevételi, használati és műszaki-biztonsági megállapodásról
  
H A T Á R O Z A T

A Pénzügyi- és Ügyrendi Bizottság a „Döntés az önkormányzati ingatlanokat érintő igénybevételi, használati és műszaki-biztonsági megállapodásról” tárgyú előterjesztésben foglalt határozati javaslat melléklet szerinti elfogadását javasolja.  

Erről jegyzőkönyvi kivonaton értesítést kap: 
1.) bizottsági tagok

Meszesné Volkovics Szilvia bizottság tagja 14.10 órakor megérkezik a tárgyalóterembe. 

Dudás János PÜB elnöke: megállapítja, a Pénzügyi- és Ügyrendi Bizottság 3 tagjából 3 fő jelen van, az ülés határozatképes. 

2.) Napirend
Beszámoló az önkormányzat részvételével működő társulások tevékenységéről 
a) Homokháti Kistérség Többcélú Társulása 2025. évi tevékenysége
b) Homokháti Önkormányzatok Kistérség-fejlesztési Társulás 2025. évi tevékenysége
c) Dél-alföldi Térségi Hulladékgazdálkodási Társulás 2025. évi tevékenysége
Előadó: Nagy Attila Gyula polgármester 

Dudás János PÜB elnök: a napirend keretében 3 társulás beszámolóját kapták meg. A hulladékgazdálkodási társulás a Mórahalom által működtetett társulás? 

Nagy Attila Gyula polgármester: ez egy projekt társulás, megkezdték a kiválást a szegedi társulásból. A társulásnak nincs jelentősége már, mert a közszolgáltató állami. A mórahalmi társulásban ők a „kukaprojekttel” szerepeltek. 
Egy társulásnak van relevanciája, az pedig a Homokháti Kistérség Többcélú Társulása, ennek keretében működnek a szociális feladatok. A kistérségfejlesztési társulás időleges projektek – pl. ESZA-s pályázatok, vagy fejlesztések lebonyolítására jött létre, ezt érdemes megtartani. A hulladékgazdálkodási társulás idővel meg fog szűnni. 

Alapvetően az anyag évről évre ugyanaz, szinte csak a számok változnak. 

Dudás János PÜB elnöke: bizonyos feladatok finanszírozása társulásban kedvezőbb. Érdemes megtartani őket. 
Kérdés, észrevétel van-e? Amennyiben nincs úgy javasolja a társulások 2025. évi beszámolóinak elfogadását. Elsőként a Homokháti Kistérség Többcélú Társulása beszámolóját fogadják el, melyet szavazásra bocsát. 

A Pénzügyi- és Ügyrendi Bizottság 3 igen szavazattal a javaslattal egyetért és az alábbi határozatot hozza: 

58/2026.(VI.23.) PÜB. határozat 
Tárgy: A Homokháti Kistérség Többcélú Társulása 2025. évi tevékenysége  

H A T Á R O Z A T

A Pénzügyi- és Ügyrendi Bizottság a Homokháti Kistérség Többcélú Társulása 2025. évi tevékenységéről készült beszámolót a melléklet szerint elfogadásra javasolja.

Erről jegyzőkönyvi kivonaton értesítést kap: 
1.) bizottsági tagok

Dudás János PÜB elnök: kérdés, észrevétel van-e a Homokháti Önkormányzatok Kistérség-fejlesztési Társulás beszámolójával kapcsolatban? Amennyiben nincs, úgy javasolja, a beszámolót fogadják el, melyet szavazásra bocsát. 

A Pénzügyi- és Ügyrendi Bizottság 3 igen szavazattal a javaslattal egyetért és az alábbi határozatot hozza: 

59/2026.(VI.23.) PÜB. határozat 
Tárgy: Homokháti Önkormányzatok Kistérség-fejlesztési Társulása 2025. évi tevékenysége  

H A T Á R O Z A T

A Pénzügyi- és Ügyrendi Bizottság a Homokháti Önkormányzatok Kistérség-fejlesztési Társulása 2025. évi tevékenységéről készült beszámolót a melléklet szerint elfogadásra javasolja.

Erről jegyzőkönyvi kivonaton értesítést kap: 
1.) bizottsági tagok

Dudás János PÜB elnök: kérdés, észrevétel van-e a Dél-alföldi Térségi Hulladékgazdálkodási Társulás beszámolójával kapcsolatban? Amennyiben nincs, úgy javasolja, a beszámolót fogadják el, melyet szavazásra bocsát. 

A Pénzügyi- és Ügyrendi Bizottság 3 igen szavazattal a javaslattal egyetért és az alábbi határozatot hozza:

60/2026.(VI.23.) PÜB. határozat 
Tárgy: A Dél-alföldi Térségi Hulladékgazdálkodási Társulás 2025. évi tevékenysége  

H A T Á R O Z A T

A Pénzügyi- és Ügyrendi Bizottság a Dél-alföldi Térségi Hulladékgazdálkodási Társulás 2025. évi tevékenységéről készült beszámolót a melléklet szerint elfogadásra javasolja.

Erről jegyzőkönyvi kivonaton értesítést kap: 
1.) bizottsági tagok

3.) Napirend
Beszámoló a kistérségi szociális feladatok 2025. évi ellátásáról  
Előadó: Nagy Attila Gyula polgármester

Dudás János PÜB elnök: megkapták az előterjesztést, mely 2 beszámolót tartalmaz. Nem biztos, hogy humánerőforrással túl jól ellátott a terület, mivel 0,25 létszámbővítést is látott. Nyilván ennek megvannak az okai. 

Nagy Attila Gyula polgármester: a dolgozók részfeladatokat kapnak, részmunkaidőben. Nagyon jól és hatékonyan működik a szociális ágazat annak ellenére, hogy nincsenek jól kifinanszírozva. Nappali ellátásban 28 fő gondozott van, akiknek az egyharmada demens. A házi gondozásra való igény is egyre emelkedik. Próbálják a foglalkoztatottakat a feladatokhoz társítani. 

Dr. Borbás Zsuzsanna jegyző: igen, van olyan személy, aki 4 órában takarít, 4 órában gondozási feladatokat lát el. A gyermekvédelmi rendszeren belül nagy a létszámhiány, jelenleg 4 főt tudnának azonnal alkalmazni.

Dudás János PÜB elnöke: az anyagban olvasta, hogy házi segítségnyújtást 720 Ft-os óradíjon tudnak igényelni, ez nagyon jó ár, ha valaki „maszekúton” szeretne ilyen szolgáltatást, az 4.000 – 6.000 Ft-ig terjedő áron tudja megtenni. 

Dr. Borbás Zsuzsanna jegyző: szeretné pontosítani a bizottság elnökének szavait. A házi segítségnyújtás első órája ingyenes, afeletti óra díja 720 Ft. Általában a házi gondozás egy óránál többet igényel egy nap. 

Dudás János PÜB elnöke: ha létszámhiánnyal küzd a szektor, akkor feltételezhető, hogy nem a legnépszerűbb munkakörökről van szó. Ebben közre játszhat a kevés bér és a munkakör ellátásához szükséges nagyfokú empátia, hivatástudat.
Kérdés, észrevétel van-e? Amennyiben nincs elsőként javasolja a határozati javaslat- I. elfogadását, melyet szavazásra bocsát. 

A Pénzügyi- és Ügyrendi Bizottság 3 igen szavazattal a javaslattal egyetért és az alábbi határozatot hozza: 

61/2026.(VI.23.) PÜB. határozat 
Tárgy: Beszámoló a kistérségi szociális feladatok 2025. évi ellátásáról - A Homokháti Kistérség Többcélú Társulása Integrált Szociális Gyermekjóléti Központ 2025. évi tevékenysége  


H A T Á R O Z A T

A Pénzügyi- és Ügyrendi Bizottság a Homokháti Kistérség Többcélú Társulása Integrált Szociális Gyermekjóléti Központ 2025. évi tevékenységéről szóló beszámoló elfogadását javasolja. 

Erről jegyzőkönyvi kivonaton értesítést kap: 
1.) bizottsági tagok

Dr. Borbás Zsuzsanna jegyző: van még egy anyag, a Támogató szolgálat beszámolója. A szolgálat azon személyekre terjed ki, akik súlyos fogyatékossággal rendelkeznek,testi, értelmi sérült, vagy egyéb fogyatékossággal élő személyek. A beszámolóban szerepelnek a humánerőforrás adatai is, Bordányban 3 fő részmunkaidős, Üllésen 1 fő részmunkaidős dolgozó heti 10 órában látja el a feladatokat. Úgy látja még mindig probléma, amit intézményvezető asszony már jelzett, szükség lenne gépjárműre – amire sajnos nem volt pályázat. 

Nagy Attila Gyula polgármester: úgy tudja, vettek gépjárművet, de nem abból a pályázatból, amire vártak. 

Dudás János PÜB elnöke: javasolja a határozati javaslat- II. elfogadását, melyet szavazásra bocsát. 

A Pénzügyi- és Ügyrendi Bizottság 3 igen szavazattal a javaslattal egyetért és az alábbi határozatot hozza: 

62/2026.(VI.23.) PÜB. határozat 
Tárgy: Beszámoló a kistérségi szociális feladatok 2025. évi ellátásáról - A Támogató Szolgálat 2025. évi tevékenysége  
H A T Á R O Z A T

A Pénzügyi- és Ügyrendi Bizottság a Támogató Szolgálat 2025. évi tevékenységéről szóló beszámoló elfogadását javasolja.

Erről jegyzőkönyvi kivonaton értesítést kap: 
1.) bizottsági tagok

4.) Napirend
Beszámoló a Déryné Művelődési Ház és Könyvtár 2025. évi intézményi munkájáról 
Előadó: Nagy Attila Gyula polgármester 

Dudás János PÜB elnök: elkészült a Déryné Művelődési Ház intézményi munkájáról szóló igen részletes, tartalmas beszámoló. 

Meszesné Volkovics Szilvia bizottsági tag: szeretné megköszönni a fenntartó segítségét. A beszámolási időszakban nagyon nehéz helyzetbe kerültek a humánerőforrás tekintetében, így fel kellett venni még egy dolgozót, aki segíti munkájukat. A dolgozók nagyrészét hosszabb táppénz sújtotta különböző egészségügyi problémákkal. Nehéz volt a helyzetük, de igyekeztek mindent megtenni a rendezvényeken és a szolgáltatások nyújtása során. 

Nagy Attila Gyula polgármester: ez tényleg nehéz év volt és most is nehéz, a dolgozókon kívüli okok miatt kerültek ebbe a helyzetbe. Talán kifelé evickélnek ebből az egészből és talán ehhez hozzájárul majd az a pályázat, aminek az eredményét várják. Nem tudja, a kultúra kap-e egy új „löketet”? 

Meszesné Volkovics Szilvia bizottsági tag: nagyon bízik az NKA-s pályázatokban. 

Nagy Attila Gyula polgármester: arra már ne várjon, alkalmazkodni kell a megváltozott körülményekhez. 

Dr. Borbás Zsuzsanna jegyző: intézményeiket valószínűleg át kell világítani, mely vonatkozik a művelődési házra is. Az intézmény nyitvatartását, azt, hogy 8 órától 20 óráig nyitva van az intézmény, átgondolásra javasolná. Nyilván ebben a fenntartó dönthet. Munkajogi szempontból ezt a nyitvatartást nem tartja indokoltnak, az intézmény kihasználtságát racionalizálni lehetne. A falugazdászokat át lehetne helyezni a korábbi vérvételi helyiségbe. Nézte a környező művelődési házak nyitvatartását, nincs olyan település, ahol ilyen napi nyitvatartással üzemelnének. Tudja, hogy a nyitvatartást a FONÓ Néptáncegyüttes működése befolyásolja. Nem ennek az ülés témájának kell, hogy legyen, de át kellene strukturálni az ottani feladatokat. Nem azt mondja, hogy maradjanak el programok. A nyitva tartás lehetne akár 12-20 óráig. Az éves  7,3 millió Ft-os finanszírozás, amit a Déryné Művelődési Ház kap, 1 fő munkavállaló bérét futja ki. A működés más településeken hasonló személyzettel, vagy kevesebbel, megoldható. 

Nagy Attila Gyula polgármester: minden intézményt át kell nézni, ez egy nagyon hosszú beszélgetések sora lesz. Csökken az adóbevétel, a MOL pl. 25 millió Ft-tal fizet kevesebbet, így csökkenteni kell a kiadásaikat is, A művelődési ház az, ami a leghosszabb ideig van nyitva és a legkevesebb finanszírozást kapja. Mindegyik intézményhez hozzá kell tenni pluszpénzt. Pl. ha a Polgármesteri Hivatal működéséhez nem tennének hozzá, a fele dolgozót el kellene küldeni.

Dr. Borbás Zsuzsanna jegyző: létszámhiány, tárgyi eszköz hiány van az intézményben. Bízik abban, hogy a magyar-szerb pályázat által egy sokkal kulturáltabb intézményt kapnak majd. 

Nagy Attila Gyula polgármester: a művelődési ház a rendelkezésre álló anyagi és humán erőforrás mellett nagyon sok programot szervez, le a kalappal előttük. 

Dudás János PÜB elnöke: kérdés, észrevétel van-e? Amennyiben nincs javasolja a beszámoló elfogadását, melyet szavazásra bocsát. 
 
A Pénzügyi- és Ügyrendi Bizottság 3 igen szavazattal a javaslattal egyetért és az alábbi határozatot hozza: 

63/2026.(VI.23.) PÜB. határozat 
Tárgy: Beszámoló a Déryné Művelődési Ház és Könyvtár 2025. évi intézményi munkájáról 

H A T Á R O Z A T

A Pénzügyi- és Ügyrendi Bizottság a Déryné Művelődési Ház és Könyvtár 2025. évi intézményi munkájáról szóló beszámoló elfogadását javasolja. 

Erről jegyzőkönyvi kivonaton értesítést kap: 
1.) bizottsági tagok

Aktuális kérdések

5.) Napirend
A 24/2026. (II. 10.) önkormányzati határozat módosítása - Óvodai csoportlétszám túllépésének engedélyezése a 2026/2027. nevelési évre –
Előadó: Juhász Attila alpolgármester 

Dudás János PÜB elnök: megkapták az előterjesztést. A csoportlétszám növelésére szükség van. 

Dr. Borbás Zsuzsanna jegyző: a 20 %-os túllépés a maximális. Az alapító okiratban 125 fő az engedélyezett létszám, ettől a köznevelési törvény alapján a fenntartó eltérhet, ezt kezdeményezte az intézményvezető. Jelenleg 136 beiratkozott gyermek van. A létszám december 31-ig még további 4 gyermekkel bővül.

Nagy Attila Gyula polgármester: ez a 20 éves pályafutása alatt a maximum. Szerinte 3 év múlva az óvodai létszám vissza fog esni. 

Dudás János PÜB elnöke: a gyermekek létszámának emelkedése a Kormány szociálpolitikai támogatásának köszönhető. 
Kérdés, észrevétel van-e? Amennyiben nincs javasolja a határozati javaslat elfogadását, melyet szavazásra bocsát. 

A Pénzügyi- és Ügyrendi Bizottság 3 igen szavazattal a javaslattal egyetért és az alábbi határozatot hozza: 

64/2026.(VI.23.) PÜB. határozat 
Tárgy: A 24/2026. (II. 10.) önkormányzati határozat módosítása - Óvodai csoportlétszám túllépésének engedélyezése a 2026/2027. nevelési évre 
  
H A T Á R O Z A T

A Pénzügyi- és Ügyrendi Bizottság a „A 24/2026. (II. 10.) önkormányzati határozat módosítása - Óvodai csoportlétszám túllépésének engedélyezése a 2026/2027. nevelési évre” tárgyú előterjesztésben foglalt határozati javaslat melléklet szerinti elfogadását javasolja. 

Erről jegyzőkönyvi kivonaton értesítést kap: 
1.) bizottsági tagok

Dudás János PÜB elnök: az elkövetkezendő napirendre figyelemmel zárt ülés elrendelését javasolja, melyet szavazásra bocsát. 

A Pénzügyi- és Ügyrendi Bizottság 3 igen szavazattal a javaslattal egyetért, és az alábbi határozatot hozza:

65/2026.(VI.23.) PÜB. határozat 
Tárgy: Zárt ülés elrendelése 
H A T Á R O Z A T

A Pénzügyi- és Ügyrendi Bizottság – figyelemmel Magyarország helyi önkormányzatairól szóló 2011. évi CLXXXIX törvény 46.§ (2) bekezdésére – zárt ülés megtartását rendeli el. 

Erről jegyzőkönyvi kivonaton értesítést kap: 
1.) bizottsági tagok

Dudás János PÜB elnöke: további kérdés, észrevétel? Amennyiben nincs, a Pénzügyi- és Ügyrendi Bizottság nyílt ülését berekeszti, a jegyzőkönyvet 14 óra 32 perckor lezárja. 


k.m.f.


         Dudás János                                                                      Gyöngyösiné Simon Mariann
        bizottság elnöke                                                                     bizottság tagja

